b'\n_START_ARTICLE_\nLufttanking\n_START_PARAGRAPH_\nLufttanking, ogs\xc3\xa5 kalt drivstoffp\xc3\xa5fylling i luften, er en metode for \xc3\xa5 overf\xc3\xb8re drivstoff fra et fly til et annet under flyvning. Dette gj\xc3\xb8r at flyet som mottar drivstoffet kan v\xc3\xa6re i luften i en lengre periode og kan ta av med st\xc3\xb8rre last. Vanligvis er tankflyet spesielt designet for denne oppgaven. Drivstoffp\xc3\xa5fylling i luften er prim\xc3\xa6rt et milit\xc3\xa6rt behov, og det finnes ingen slike operasjoner innen regul\xc3\xa6r sivil luftfart.\n_START_SECTION_\nBegynnelsen\n_START_PARAGRAPH_\nNoen av de tidligste eksperimentene innen lufttanking var p\xc3\xa5 1920-tallet da to sakteg\xc3\xa5ende propellfly fl\xc3\xb8y i formasjon med slange fra en h\xc3\xa5ndholdt drivstoffkanne fra det ene flyet til det andre, noe som var en veldig risikabel metode. I 1934 etablerte den britiske flypioneren Alan Cobham selskapet Flight Refueling Limited for \xc3\xa5 utvikle den lille, men viktige slangekoblingen som gjorde det mulig \xc3\xa5 fylle drivstoff rutinemessig i luften. Cobham mente drivstoffp\xc3\xa5fylling i luften ville v\xc3\xa6re et enormt fremskritt for sivil luftfart. I ettertid har det vist seg at han tok feil siden kommersielle fly aldri har brukt hans teknikker. Han ble riktignok sl\xc3\xa5tt til ridder for sitt bidrag p\xc3\xa5 dette feltet. I 1935 demonstrerte br\xc3\xb8drene Fred og Al Key den f\xc3\xb8rste s\xc3\xb8lefrie p\xc3\xa5fyllingstrakten utviklet av A. D. Hunter. I dag har spesialbygde tankfly utstyr som er spesielt utviklet for oppgaven med \xc3\xa5 forsyne mottakerflyet basert p\xc3\xa5 A. D. Hunters design, men i vesentlig h\xc3\xb8yere hastighet og h\xc3\xb8yde._NEWLINE_Utviklingen under andre verdenskrig stod p\xc3\xa5 stedet hvil fordi behovet ikke var til stede. Amerikanerne vurderte \xc3\xa5 bygge opp en fl\xc3\xa5te med tankfly ved \xc3\xa5 konvertere noen av bombeflyene B-24 Liberator og B-17 Flying Fortress, men fly med store interne drivstofftanker, som B-29 Superfortress, tok vekk behovet for slike. Fra 26. februar til 3. mars 1947 gjennomf\xc3\xb8rte et amerikansk B-29 \xc2\xabLucky Lady\xc2\xbb en flyvning rundt jorden i l\xc3\xb8pet av 94 timer og 1 minutt med tanking underveis. Turen startet og endte ved Fort Worth i Texas. Etterfylling ble foretatt 3 ganger underveis, over Tunisia, Stillehavet n\xc3\xa6r Guam og igjen over Stillehavet mellom Hawaii og California.\n_START_SECTION_\nSatsing p\xc3\xa5 tankfly\n_START_PARAGRAPH_\nI 1948 ble general Curtis LeMay sjef for Strategic Air Command (SAC) og gjorde lufttanking til et hovedm\xc3\xa5l for sin nye kommando. LeMay inns\xc3\xa5 at nye jetdrevne bombefly, som da ble satt inn i tjeneste, brukte langt mer drivstoff enn propelldrevne fly, og samtidig var disse flyene n\xc3\xb8dt til \xc3\xa5 ha lengre rekkevidde._NEWLINE_Omtrent p\xc3\xa5 samme tid som LeMay presset p\xc3\xa5 for bedre p\xc3\xa5fyllingsmetoder begynte Boeing tester p\xc3\xa5 bom-systemet, som bestod av et r\xc3\xb8r med stor diameter og p\xc3\xa5monterte vinger koblet til bakenden p\xc3\xa5 et B-29. Bommen kunne fires ned og \xc2\xabfly\xc2\xbb mot mottagerflyet. Denne oppfinnelsen kunne overf\xc3\xb8re omtrent seks ganger st\xc3\xb8rre volum pr. minutt enn den gamle slangemetoden. Over de neste ti\xc3\xa5rene begynte det amerikanske flyv\xc3\xa5penet \xc3\xa5 konvertere eksisterende bombe- og transportfly, noe som resulterte i tankflyene KB-29 og KC-97._NEWLINE_Men de h\xc3\xb8ye kravene fra SAC ledet til en anbudskonkurranse for 800 nye tankfly hvor b\xc3\xa5de Boeing, Douglas, Convair, Fairchild, Lockheed og Martin ble invitert til \xc3\xa5 komme med et prosjekt. I 1954, like f\xc3\xb8r \xc3\xa5ret var omme la SAC inn en ordre p\xc3\xa5 808 KC-135 fly fra Boeing som skulle leveres over en ti\xc3\xa5rsperiode. Douglas protesterte kraftig og hevdet de ikke fikk fullf\xc3\xb8re prosjektet sitt, (noe som senere skulle komme til \xc3\xa5 bli Douglas DC-8), men protesten ble avvist. Det var nemlig vanlig p\xc3\xa5 den tiden \xc3\xa5 dele en anbudskonkurranse p\xc3\xa5 to selskaper slik at flyv\xc3\xa5penet fikk to alternativer. Boeing KC-135 var et spesialkonstruert tankfly som var likt, men ikke identisk, med det kommende kommersielle passasjerflyet Boeing 707. P\xc3\xa5 1950-tallet bygget LeMay en sterk fl\xc3\xa5te av b\xc3\xa5de KC-135 og B-52 bombefly slik at strategien var klar._NEWLINE_Under Vietnamkrigen begynte det \xc3\xa5 oppst\xc3\xa5 tvil om spesifikasjonene til den store fl\xc3\xa5ten av over 700 KC-135-fly var gode nok til \xc3\xa5 im\xc3\xb8tekomme USAs globale satsning. Fl\xc3\xa5ten var deployert til S\xc3\xb8r\xc3\xb8st-Asia for \xc3\xa5 gi st\xc3\xb8tte til forskjellige taktiske fly og strategiske bombefly samtidig som de st\xc3\xb8ttet den st\xc3\xa5ende bombeflyfl\xc3\xa5ten oppsatt med atomv\xc3\xa5pen. Som et resultat av dette begynte man \xc3\xa5 vurdere anskaffelse av et rimeligere tankfly med st\xc3\xb8rre kapasitet enn disse, men prosjektet stoppet opp p\xc3\xa5 grunn av mangel p\xc3\xa5 penger. _NEWLINE_Erfaringene gjort under Jom kippur-krigen i 1973 demonstrerte n\xc3\xb8dvendigheten for tankfly med mye st\xc3\xb8rre drivstoffkapasitet. Det amerikanske flyv\xc3\xa5penets Lockheed C-5 Galaxy ble nektet landingsrettigheter i Europa og ble tvunget til \xc3\xa5 frakte mye mindre last av dens totale lastekapasitet for \xc3\xa5 fly direkte fra USA til Israel. Dette medf\xc3\xb8rte at mannskapet p\xc3\xa5 C-5 Galaxy ble trent for drivstoffp\xc3\xa5fylling i luften og at det amerikanske forsvarsdepartementet konkluderte med n\xc3\xb8dvendigheten av et nytt avansert tankfly med st\xc3\xb8rre kapasitet._NEWLINE_I 1975 under programmet Advance Tanker/Cargo Aircraft (avansert tankfly/transportfly) ble fire fly evaluert. Disse var: C-5 Galaxy, Boeing 747 (som tapte for C-5 etter den forrige evalueringen om transportfly), McDonnell Douglas DC-10 og Lockheed L-1011. Forsvarsminister Donald Rumsfeld, som hadde sin f\xc3\xb8rste periode i The Pentagon, valgte DC-10 i 1976. Konverteringen til KC-10 involverte bare noen mindre modifikasjoner fra DC-10, hvor den st\xc3\xb8rste var tilpasningen av bomkontrollen i den bakre delen av flyskroget og de ekstra drivstofftankene i de nedre frakterommene. De f\xc3\xb8rste leveringene til SAC begynte i 1981.\n_START_SECTION_\nStrategiske og taktiske implikasjoner\n_START_PARAGRAPH_\nDen tidlige utviklingen av KC-97 og KC-135 Stratotanker var inspirert av \xc3\xb8nsket fra SAC om \xc3\xa5 ha fl\xc3\xa5ten med de strategiske bombeflyene B-47 Stratojet og B-52 Stratofortress flyvende under den kalde krigen, enten for \xc3\xa5 gjengjelde sovjetiske angrep, iverksette bombeangrep mot Sovjetunionen f\xc3\xb8rst om n\xc3\xb8dvendig, eller sikre \xc2\xabmutual assured destruction\xc2\xbb (MAD). (Det er den milit\xc3\xa6re doktrinen for bruk av atomv\xc3\xa5pen i full skala fra en av sidene og som ville medf\xc3\xb8re en \xc3\xb8deleggelse av b\xc3\xa5de angriper og forsvarer.) Bombeflyene ville da kunne fly i bane rundt sine fastsatte posisjoner hvorfra de kunne penetrere sovjetisk luftrom hvis de skulle f\xc3\xa5 ordren om \xc3\xa5 angripe. Tankflyenes oppgave var \xc3\xa5 holde drivstofftankene til bombeflyene fulle, slik at de kunne v\xc3\xa6re i luften hele d\xc3\xb8gnet og fortsatt ha drivstoff til \xc3\xa5 n\xc3\xa5 sine m\xc3\xa5l dypt inne i Sovjetunionen. Dette f\xc3\xb8rte ogs\xc3\xa5 til at et eventuelt angrep p\xc3\xa5 amerikansk jord, og spesielt amerikanske flybaser hvor fly ble oppbevart, ikke kunne skade USAs mulighet for gjengjeldelse._NEWLINE_Et biresultat av denne tankflyutviklingen, og det store antallet av disse som ble produsert, gjorde at tankflyene fikk mulighet til \xc3\xa5 fylle drivstoff p\xc3\xa5 transportfly og jagerfly i tillegg til bombefly, slik at disse fikk lengre rekkevidde og dermed kunne n\xc3\xa5 fjerntliggende krigsteatre. Dette ble brukt blant annet i Vietnamkrigen, hvor flere fly ikke kunne fly over lengre havomr\xc3\xa5der uten tankst\xc3\xb8tte, selv med flybaser i Hawaii og Okinawa. Transportfly som fraktet n\xc3\xb8dvendige soldater og utstyr kunne ved hjelp av tankflyene fly direkte uten \xc3\xa5 miste tid.\n_START_SECTION_\nVietnamkrigen\n_START_PARAGRAPH_\nTankflyenes prim\xc3\xa6re rolle i Vietnamkrigen var \xc3\xa5 bist\xc3\xa5 med drivstoffkapasitet over Stillehavet. Tankflyene ble ogs\xc3\xa5 brukt flittig til \xc3\xa5 hjelpe skadeskutte jagerfly med gjennomhullete tanker til et punkt hvor de kunne bli sluppet og gli ned til flybasene. At tankflyet kunne forsyne jagerflyets motor(er) direkte, reddet mange liv og var en av de viktige, positive erfaringene man fikk med tankfly under denne krigen.\n_START_SECTION_\nFalklandskrigen\n_START_PARAGRAPH_\nBritisk lufttanking under Falklandskrigen ble utf\xc3\xb8rt av det ombyggede bombeflyet Handley Page Victor. Disse hjalp deployeringen fra Storbritannia i \xc3\xa5 n\xc3\xa5 \xc3\xb8ya Ascension ved ekvator, som fungerte som forsyningsbase. De mest kjente tankflyoppdragene var \xc2\xabOperasjon Black Buck\xc2\xbb hvor Victor-tankfly fylte drivstoff p\xc3\xa5 bombeflyene Avro Vulcan for \xc3\xa5 angripe argentinske m\xc3\xa5l p\xc3\xa5 Falklands\xc3\xb8yene. Bombeflyene tok av fra \xc3\xb8ya Ascension og ble geleidet til Falklands\xc3\xb8yene ved hjelp av 15 tankfly pr. bombefly. Victor tankfly hjalp ogs\xc3\xa5 Nimrod maritime overv\xc3\xa5kningsfly, Hercules transportfly (fallskjermsdrop) og fire RAF Harrier (fergeflygning) til S\xc3\xb8r-Atlanteren._NEWLINE_Argentina hadde to KC-130 Hercules tankfly til de Exocet-bev\xc3\xa6pnede Super \xc3\x89tendard og til flyv\xc3\xa5penets og marinens A-4 Skyhawk angrepsfly utstasjonert i S\xc3\xb8r-Argentina.\n_START_SECTION_\nP\xc3\xa5fyllingsmetoder\n_START_PARAGRAPH_\nDe to mest brukte metodene for overf\xc3\xb8ring av drivstoff mellom flyene er med stiv bom og sonde. Den mindre popul\xc3\xa6re vinge-til-vinge-metoden er ikke lenger i bruk. Helikoptre kan fylle ved \xc3\xa5 heise opp en slange fra skip.\n_START_SECTION_\nStiv bom\n_START_PARAGRAPH_\nBommen som blir brukt er lang og hul. Den er plassert i bakenden av tankflyet og har vanligvis en teleskopforlengelse og vinger som gj\xc3\xb8r at den kan holde seg rolig til tross for store luftstr\xc3\xb8mmer. (Se bildet til venstre.) Mottakerflyet har en drivstoffkobling plassert midt p\xc3\xa5 taket av flyskroget rett bak cockpiten. Denne er igjen koblet til en ventil mot drivstofftankene. Bommen m\xc3\xa5 f\xc3\xb8res til denne mottageren for at overf\xc3\xb8ring skal kunne skje._NEWLINE_Ved en slik operasjon m\xc3\xa5 tankflyet fly rett p\xc3\xa5 en jevn h\xc3\xb8yde med en konstant hastighet mens mottageren m\xc3\xa5 innta en posisjon bak og under tankflyet, dette fordi turbulensen fra tankflyet er farlig. Flere moderne tankfly har retningslys som kan hjelpe piloten i \xc3\xa5 posisjonere flyet rett. N\xc3\xa5r flyene er i posisjon flyr mottageren i formasjon med tankflyet, selv om dette kan v\xc3\xa6re (avhengig av flytype), vanskelig p\xc3\xa5 grunn av vingeturbulens. I tankflyet er det en person blant mannskapet som har i oppgave \xc3\xa5 senke ned bommen fra dens statiske posisjon langs undersiden av flykroppen og ned i en 45\xc2\xb0 vinkel mot mottagerflyet ved \xc3\xa5 bruke vingene p\xc3\xa5 bommen. P\xc3\xa5 denne m\xc3\xa5ten \xc2\xabflyr\xc2\xbb operat\xc3\xb8ren bommen i retning mottageren._NEWLINE_Deretter blir teleskopanordningen startet og bommen blir forlenget hydraulisk ned mot drivstoffkoblingen. N\xc3\xa5r sammenkoblingen skjer vil et elektrisk signal passere gjennom bommen og til mottageren slik at begge ventilene blir \xc3\xa5pnet og pumpene som blir operert av piloten p\xc3\xa5 tankflyet vil starte \xc3\xa5 mate drivstoff gjennom bommen. N\xc3\xa5r pumpene mater vil en annen indikasjonslampe lyse hvis mottagerflyet flyr for langt til siden, for lavt eller for h\xc3\xb8yt. Denne er aktivert av sensorer p\xc3\xa5 bommen. N\xc3\xa5r drivstoffoverf\xc3\xb8ringen er ferdig lukkes ventilene og bommen blir automatisk eller manuelt lukket av operat\xc3\xb8ren._NEWLINE_Den store fordelen med denne metoden er at st\xc3\xb8rre kvantum med drivstoff kan overf\xc3\xb8res p\xc3\xa5 et kortere tidspunkt. Dog kan tankfly med slik bom bare foreta drivstoffoverf\xc3\xb8ring p\xc3\xa5 et fly om gangen, men overf\xc3\xb8ringshastigheten passer for det amerikanske luftforsvaret som opererer flere store strategiske bombefly og transportfly. Riktignok har utvikling av sonde-systemet f\xc3\xb8rt til at de kan levere den samme mengden drivstoff p\xc3\xa5 den samme tiden.\n_START_SECTION_\nSonde\n_START_PARAGRAPH_\nDenne metoden best\xc3\xa5r av en kurv, (eller noe som kan ligne p\xc3\xa5 en fj\xc3\xa6rball i badminton), festet til enden p\xc3\xa5 en fleksibel slange med en ventil. Mottagerflyet m\xc3\xa5 ha en sonde som kan v\xc3\xa6re statisk eller leddet og tilbaketrekkbar. Denne sonden er plassert p\xc3\xa5 en av sidene p\xc3\xa5 mottagerflyets nese. Ogs\xc3\xa5 under denne metoden m\xc3\xa5 tankflyet fly rett p\xc3\xa5 en jevn h\xc3\xb8yde med en konstant hastighet mens mottageren m\xc3\xa5 innta en posisjon bak og under tankflyet hvor kurvene henger i drag etter tankflyet. Disse kan bli styrt delvis av operat\xc3\xb8ren, men mottagerflyet og piloten m\xc3\xa5 styre sin sonde rett mot kurven for \xc3\xa5 f\xc3\xa5 kontakt. Samtidig m\xc3\xa5 operat\xc3\xb8ren holde kurven s\xc3\xa5 lite bevegelig som mulig._NEWLINE_Etter at mottagerpiloten over radiokommunikasjon melder om kontakt mellom sonden og kurven, sl\xc3\xa5r operat\xc3\xb8ren av en sikring slik at tankflypiloten kan starte \xc3\xa5 mate drivstoff gjennom slangen. N\xc3\xa5r overf\xc3\xb8ringen er igang m\xc3\xa5 mottagerpiloten holde \xc3\xb8ye med posisjonen (slangen) slik at overf\xc3\xb8ringen ikke blir brutt. N\xc3\xa5r overf\xc3\xb8ringen er fullf\xc3\xb8rt vil han retardere farten s\xc3\xa5pass at sonden l\xc3\xb8sner fra kurven. _NEWLINE_Noen tankfly med stiv bom har ogs\xc3\xa5 spesielle slanger som kan festes til bommen, slik at de tjenestegj\xc3\xb8re fly med sonde. Andre fly har begge l\xc3\xb8sningene, men med slangen festet til vingen. Denne metoden blir brukt av den De forente staters marine, De forente staters marinekorps og andre NATO-nasjoner med tankflykapasitet. I motsetning til bom-systemet kan flere fly f\xc3\xa5 drivstoff samtidig med sondemetoden. _NEWLINE_Visse helikoptre kan ogs\xc3\xa5 motta drivstoff i luften med sondesystemet. Disse har en sonde som er adskillig lengre enn de som sitter p\xc3\xa5 flyene siden rotorbladene kan sl\xc3\xa5 istykker slangen og dermed trenger st\xc3\xb8rre sikkerhetsavstand. _NEWLINE_Mindre fly kan ogs\xc3\xa5 utstyres med \xc2\xabpods\xc2\xbb, eller sm\xc3\xa5 beholdere med drivstoff plassert ytterst under vingene. Disse er utstyrt med slange og kurv slik at de kan forsyne lignende fly med drivstoff. Dette kalles \xc2\xabbuddy refueling\xc2\xbb, eller kameratp\xc3\xa5fylling.\n_START_SECTION_\nVinge-til-vinge\n_START_PARAGRAPH_\nVed denne metoden har tankflyet en fastmontert fleksibel slange p\xc3\xa5 begge sine vingetipper. Mottagerflyet m\xc3\xa5 da fly ved siden av tankflyet og fange opp slangen ved hjelp av en spesiell krok under sin vingetipp. Etter at slangen var l\xc3\xa5st kunne overf\xc3\xb8ringen av drivstoff begynne. Denne metoden ble brukt med et lite antall sovjetiske Tupolev Tu-4 og Tupolev Tu-16 fly.\n_START_SECTION_\nKommersiell lufttanking\n_START_PARAGRAPH_\nI tillegg til de milit\xc3\xa6re kapasitetene finnes ogs\xc3\xa5 et sivilt selskap som driver med lufttanking. Omega Aerial Refueling Services er et amerikansk selskap som med to ombygde Boeing 707 og en  McDonnell Douglas DC-10 har kontrakter med blant andre US Navy og Royal Australian Air Force.'